**“Мадад” – муассаса шаклидаги нодавлат нотижорат ташкилоти, унинг ҳудудий бўлинмалари ва туман (шаҳар) ҳуқуқий маслаҳат бюроларига танлов ўтказиш ва талабгорларни лавозимга тайинлаш тартиби тўғрисида**

**НИЗОМ**

Ушбу Низом “Мадад” - муассаса шаклидаги нодавлат нотижорат ташкилоти, унинг ҳудудий бўлинмалари ва туман (шаҳар) ҳуқуқий маслаҳат бюроларига (кейинги ўринларда – Муассаса ва унинг ҳудудий тузилмалари) танлов ўтказиш ва талабгорларни лавозимга тайинлаш тартибини белгилайди.

1-боб. Умумий қоидалар

**1.** Муассаса ва унинг ҳудудий тузилмаларига ишга қабул қилиш жараёни –  уларда кадрлар таркибини ишчанлик, шахсий ва ахлоқий фазилатлари, маълумоти даражаси ва соғлиғига кўра юклатилган вазифа ва функцияларни бажаришга лаёқатли бўлган ходимлар билан таъминлаш мақсадида ўтказилади.

**2.** Бошқарув ва техник лавозимларга ишга қабул қилиш жараёни очиқлик ва шафоффлик тамойиллари асосида ташкил этилади.

**3.** Танлов Муассаса ҳузуридаги Танлов ўтказиш ва талабгорларни лавозимга тайинлаш бўйича комиссия (кейинги ўринларда – Комиссия) томонидан ўтказилади.

**4.** Комиссиянинг асосий вазифаси – Муассаса ва унинг ҳудудий тузилмаларига лавозимга тайинлаш бўйича танловда иштирок этиш учун ҳужжат топширган талабгорлар ҳужжатларини кўриб чиқиш, улар билан суҳбат ўтказиш ҳамда малакали кадрларни танлаб олишдан иборат.

**5.** Комиссия Муассаса ходимлари, шунингдек, келишувга кўра, Адлия вазирлиги (органлари) масъул ходимидан иборат таркибда шакллантирилади.

Бунда комиссия аъзоларининг сони камида 5 нафардан иборат бўлади.

Муассаса ижрочи директори Комиссия раиси, Ташкилий-кадрлар бўлими бош мутахассиси Комиссия котиби ҳисобланади.

Муассасанинг Ташкилий-кадрлар бўлими Комиссиянинг ишчи органи (кейинги ўринларда – ишчи орган) ҳисобланади.

Комиссия йиғилиши унинг аъзолари умумий сонининг учдан икки қисми иштирок этганда ваколатли ҳисобланади.

Комиссия раиси узрли сабабларга кўра иш жойида бўлмаган ҳолларда, йиғилишда раислик қилиш комиссия аъзоларидан бирининг зиммасига юклатилиши мумкин.

**2-боб. Танлов ўтказишни ташкиллаштириш**

**6.** Ишчи орган томонидан Муассаса ва унинг ҳудудий тузилмаларида мавжуд бўш (вакант) иш ўринларига танлов ўтказиш тўғрисида расмий веб-сайт (www.advice.uz) орқали эълон бериб борилади.

Танлов ўтказиш тўғрисидаги эълонда қуйидагилар кўрсатилади:

бўш (вакант) иш ўринларига танлов ўтказилаётган туман (шаҳар) ҳуқуқий маслаҳат бюросининг номи;

танловда иштирок этувчиларга қўйиладиган талаблар;

танловда иштирок этиш учун тақдим этиладиган ҳужжатлар ва уларни тақдим этишнинг охирги санаси. Бунда ҳужжатларни тақдим этиш муддати камида 15 кун этиб белгиланади;

боғланиш учун телефон рақами ва электрон почта манзили;

танлов ўтказиладиган жой.

Танлов ўтказиш тўғрисида қўшимча равишда бошқа оммавий ахборот воситалари ва ижтимоий тармоқлар орқали ҳам эълон берилиши мумкин.

**7.** Қуйидагиларга танловда иштирок этиш рад этилиши мумкин:

муомалага лаёқатсиз ёки муомала лаёқати чекланган деб топилган шахслар;

ишга кириш учун сохта ҳужжатлар ёки била туриб ёлғон маълумотлар тақдим этган шахслар.

**8.**Танловда иштирок этиш бўйича келиб тушган ҳар бир талабгорнинг ҳужжатлари дастлаб ишчи орган томонидан ўрганиб чиқилади.

Ўрганиш натижасига кўра, талабгорни танловда иштирок этиши ёки уни рад этиш юзасидан ишчи орган томонидан асосланган хулоса тузилади. Мазкур хулоса комиссия раиси томонидан тасдиқланади ва бу ҳақида уч иш куни ичида талабгорларга хабар қилинади.

Бунда танловда иштирок этадиган талабгорларга танлов ўтказиш санаси ва вақти ҳам маълум қилинади.

**3-боб. Танлов ўтказиш тартиби**

**9.** Танлов ўтказиш талабгорнинг назарий ва амалий билимларини аниқлаш мақсадида суҳбат шаклида амалга оширилади.

**10.**Заруратга қараб, талабгор билан суҳбат онлайн режимда ҳам ўтказилиши мумкин.

**11.** Суҳбат саволлари қуйидаги соҳалар бўйича тузилади:

фуқаролик ҳуқуқий муносабатлар;

пенсия таъминоти ва ижтимоий ҳимоя масалалари;

оила, гендер тенглик ва меҳнат муносабатлари;

уй-жой ва ер муносабатлари соҳасига оид масалалар.

**12.**Саволлар талабгор томонидан ахборот технологияларидан фойдаланган ҳолда махсус электрон дастур орқали тасодифий равишда танланади.

Талабгор томонидан тасодифий равишда танланган саволлар принтерда чоп этилади ва талабгорга тақдим қилинади.

**13.** Талабгорга саволларга жавоб беришга тайёргарлик кўриши учун 10 дақиқа вақт ажратилади.

**14.** Суҳбат жараёнида талабгор томонидан мобил алоқа воситаси, компьютер ёки бошқа телекоммуникация воситалари, китоб, шпаргалка ва бошқа материаллардан фойдаланиш тақиқланади.

**15.** Комиссия аъзолари томонидан талабгорга берилган саволларга жавобларнинг аниқ ва тўлиқлиги, қонуний жиҳатдан етарли даражада асосли эканлиги каби мезонлар инобатга олинган ҳолда унинг натижалари 10 баллик тизимда баҳоланади.

Бунда комиссиянинг ҳар бир аъзоси талабгорни ушбу мезонларга асосан баҳолайди ва унинг натижаси йиғилиш баённомасида қайд этилади.

**16.**Жавобларни баҳолаш қуйидаги мезонлар асосида амалга оширилади:

0 балл – саволга жавоб беролмаслиги;

1-3 балл – савол бўйича умумий тушунчага эга эмаслиги;

4-7 балл – саволга умумий ёки қисман жавоб берганлиги;

8-10 балл – саволга тўлиқ ва атрофлича жавоб берганлиги.

**17.** Талабгор томонидан тўпланиши мумкин бўлган энг юқори баллнинг 56 фоизи ва ундан юқорисини тўплаганда, талабгор лавозимга тавсия этилиши мумкин.

Бунда, суҳбат натижасига кўра, энг юқори балл тўплаган талабгор танлов ғолиби ҳисобланади ва у бўш (вакант) иш ўринга ишга қабул қилиш учун тавсия этилади.

**18.** Агар, икки ва ундан ортиқ талабгор тенг балл тўплаган тақдирда, Комиссия томонидан қўшимча саволлар бериш йўли орқали танлов ғолиби аниқланади.

**19.** Талабгор томонидан тўпланиши мумкин бўлган энг юқори баллнинг 56 фоизидан кам балл тўпланган талабгор танловдан ўтмаган деб ҳисобланади.

**20.** Танлов натижалари ўша куннинг ўзида эълон қилинади.

**21.** Талабгор билан ўтказилган суҳбат баённома шаклида расмийлаштирилади ва йиғилишда иштирок этган барча Комиссия аъзолари томонидан имзоланади.

Баённомада Комиссия таркиби, талабгорнинг шахсига оид маълумотлар кўрсатилиб, унга берилган саволлар ва жавобларнинг баҳолаш натижалари ҳамда бошқа ҳолатлар акс эттирилади.

**22.**Танловда ғолиб деб топилган талабгор 15 иш куни ичида меҳнат қонунчилигида белгиланган ҳужжатларни иш берувчига тақдим этиши шарт. Ушбу муддатда тегишли ҳужжатларни тақдим этмаган ёки бошқа узрсиз сабаблар билан алоқага чиқмаган талабгор лавозимга тайинлашдан ихтиёрий воз кечган ҳисобланади ва у билан меҳнат шартномаси тузилмайди. Бу ҳақда талабгорга маълум қилинади.

(22-банд Муассасанинг *2024 йил 14 октябрдаги**302/24-шт-сон буйруғи таҳририда)*

**23.** Танловда ғолиб бўлмаган талабгор, бу ҳақида танлов комиссияси қарори қабул қилинган кундан эътиборан 6 (олти) ойдан сўнг бўш (вакант) иш ўринлари учун берилган эълонлар бўйича танловда белгиланган тартибда янгидан иштирок этиши мумкин.

(23-банд Муассасанинг *2024 йил 14 октябрдаги**302/24-шт-сон буйруғи таҳририда)*

**24.** Суҳбат жараёнлари аудио ва видеоёзувларда қайд этиб борилади.

**25.** Суҳбат натижаларидан норози бўлган талабгор белгиланган тартибда тегишли ташкилотлар ва судга шикоят билан мурожаат қилиши мумкин.

**26.** Қуйидаги ҳолларда ишчи орган томонидан танлов ўтказишга қайта эълон берилиши мумкин:

танловда талабгорлардан ҳеч бири етарли балл тўплай олмаса;

танловда иштирок этиш учун тақдим этилган ҳужжатларни кўриб чиқиш натижаларига кўра, барча талабгорларга танловда иштирок этиш рад этилган бўлса.

**27.** Танлов ўтказиш учун қайта эълон берилганда, танлов ўтказиш билан боғлиқ ташкилий ишлар мазкур Низомда белгиланган тартибда амалга оширилади.

**4-боб. Кадрлар захирасини шакллантириш**

**28.** Муассада кадрлар захирасини шакллантириш борасида қуйидаги ишлар амалга оширилади:

кадрлар захирасини шакллантириш борасида адлия органлари ва бошқа мутасадди идоралар билан ўзаро ҳамкорлик қилиш;

Муассаса ва унинг ҳудудий тузилмаларида мавжуд бўш (вакант) иш ўринлари тўғрисидаги маълумотларни расмий веб-сайт ([www.advice.uz](http://www.advice.uz)) орқали эълон қилиб бориш;

комиссия томонидан муносиб деб топилган талабгорлар рўйхатини шакллантириш ва улар ҳақида тўпланган маълумотларни Муассасанинг кадрлар захираси электрон базасига киритиб бориш;

Ишчи орган Муассаса кадрлар захираси электрон базасини шакллантиради ва мунтазам равишда янгилаб борилишини таъминлайди.

**5-боб. Якунловчи қоидалар**

**29.** Комиссия ва ишчи орган ушбу Низомда белгиланган тартиб-таомилларга риоя этган ҳолда унинг ижросини таъминлаш учун масъул ҳисобланади.

**30.** Мазкур Низомга тегишли тартибда ўзгартириш ва қўшимчалар киритилиши мумкин.

**31.** Ушбу Низом қоидаларига риоя қилмаслик амалдаги қонунчлик ҳужжатларида белгиланган тартибда жавобгарликка сабаб бўлади.